CELEX: 32015R2081
Language: hr
Date: 2015-11-18 00:00:00
Title: Provedbena uredba Komisije (EU) 2015/2081 оd 18. studenoga 2015. o otvaranju uvoznih carinskih kvota Unije za određene žitarice podrijetlom iz Ukrajine i upravljanju tim kvotama

19.11.2015   
            
            
               HR
            
            
               Službeni list Europske unije
            
            
               L 302/81
            
         PROVEDBENA UREDBA KOMISIJE (EU) 2015/2081
   оd 18. studenoga 2015.
   o otvaranju uvoznih carinskih kvota Unije za određene žitarice podrijetlom iz Ukrajine i upravljanju tim kvotama
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 187. točke (a) i (c),
   budući da:
   
               (1)
            
            
               Odlukom Vijeća br. 2014/668/EU (2) odobreno je potpisivanje, u ime Europske unije, i privremena primjena Sporazuma o pridruživanju između Europske unije i njezinih država članica, s jedne strane, i Ukrajine, s druge strane. U glavi IV. Sporazuma predviđa se smanjenje ili ukidanje carina na robu podrijetlom iz Ukrajine u skladu s Prilogom I.A navedenom Sporazumu. U Prilogu I.A Sporazumu predviđa se otvaranje carinskih kvota za uvoz određenih žitarica u Uniju. Glava IV. i Prilog I.A privremeno se primjenjuju od 1. siječnja 2016.
            
         
               (2)
            
            
               Stoga bi trebalo otvoriti carinske kvote za uvoz žitarica počevši od 2016. Nekim carinskim kvotama trebala bi upravljati Komisija u skladu s metodom iz članka 184. stavka 2. točke (b) Uredbe (EU) br. 1308/2013.
            
         
               (3)
            
            
               Kako bi se osigurao uredan i nešpekulativan uvoz žitarica podrijetlom iz Ukrajine u okviru tih carinskih kvota, za njega treba zahtijevati izdavanje uvoznih dozvola. Stoga treba primjenjivati uredbe Komisije (EZ) br. 1301/2006 (3), (EZ) br. 1342/2003 (4) i (EZ) br. 376/2008 (5) ne dovodeći u pitanje odstupanja predviđena ovom Uredbom.
            
         
               (4)
            
            
               Kako bi se osiguralo pravilno upravljanje tim kvotama, treba utvrditi rokove za podnošenje zahtjeva za uvozne dozvole i odrediti informacije koje moraju biti navedene u zahtjevima i dozvolama.
            
         
               (5)
            
            
               Države članice bi u cilju učinkovitog upravljanja trebale za dostavu obavijesti Komisiji upotrebljavati informacijske sustave predviđene Uredbom Komisije (EZ) br. 792/2009 (6).
            
         
               (6)
            
            
               Provedbenom uredbom Komisije (EU) br. 1006/2011 (7) oznake KN za žitarice u Prilogu I. Uredbe Vijeća (EEZ) br. 2658/87 (8) zamijenjene su novim oznakama KN koje se razlikuju od onih navedenih u Sporazumu o pridruživanju. Stoga bi se Prilog ovoj Uredbi trebao pozivati na nove oznake KN.
            
         
               (7)
            
            
               Mjere predviđene u ovoj Uredbi u skladu su s mišljenjem Odbora za zajedničku organizaciju poljoprivrednih tržišta,
            
         DONIJELA JE OVU UREDBU:
   Članak 1.
   Otvaranje carinskih kvota i upravljanje njima
   1.   Uvozne carinske kvote za određene proizvode podrijetlom iz Ukrajine, navedene u Prilogu ovoj Uredbi, otvaraju se na godišnjoj osnovi za razdoblje od 1. siječnja do 31. prosinca počevši od 2016.
   2.   Stopa uvozne carine u okviru carinskih kvota iz stavka 1. utvrđena je na 0 EUR po toni.
   3.   Carinskim kvotama iz stavka 1. upravlja se u skladu s metodom iz članka 184. stavka 2. točke (b) Uredbe (EU) br. 1308/2013.
   4.   Primjenjuju se uredbe (EZ) br. 376/2008, (EZ) br. 1301/2006 i (EZ) br. 1342/2003, osim ako je drukčije predviđeno ovom Uredbom.
   Članak 2.
   Zahtjevi i izdavanje uvoznih dozvola
   1.   Odstupajući od članka 6. stavka 1. Uredbe (EZ) br. 1301/2006, podnositelj zahtjeva može podnijeti samo jedan zahtjev za uvoznu dozvolu za jedan redni broj i za jedan tjedan. Kada podnositelji zahtjeva ulože više od jednoga zahtjeva, svi se zahtjevi odbijaju, a sredstva osiguranja uložena pri podnošenju zahtjeva zadržavaju predmetne države članice.
   Zahtjevi za uvozne dozvole podnose se pri nadležnim tijelima država članica svakoga tjedna najkasnije do petka u 13 sati po briselskom vremenu.
   Svaki zahtjev za uvoznu dozvolu odnosi se na samo jedan redni broj. Taj se zahtjev može odnositi na više proizvoda. Opisi proizvoda i njihove oznake KN navode se u polju 15., odnosno 16. zahtjeva za dozvolu i dozvole.
   2.   Na svakom zahtjevu za uvoznu dozvolu i na svakoj uvoznoj dozvoli navedena je količina u kilogramima, bez decimala, za svaku oznaku KN. Zbroj navedenih količina ne smije biti veći od ukupne količine predmetne kvote.
   3.   Uvozne dozvole izdaju se četvrtog radnog dana nakon isteka roka za dostavu obavijesti o zahtjevu za uvoznu dozvolu predviđenog u članku 4. stavku 1.
   4.   Zahtjevi za uvoznu dozvolu i uvozne dozvole sadržavaju u polju 8. ime „Ukrajina”, a polje „da” označeno je križićem. Dozvole vrijede isključivo za proizvode podrijetlom iz Ukrajine.
   Članak 3.
   Valjanost uvoznih dozvola
   Rok valjanosti uvozne dozvole odnosi se na razdoblje od stvarnog datuma izdavanja, u skladu s člankom 22. stavkom 2. Uredbe (EZ) br. 376/2008, do kraja drugog mjeseca nakon mjeseca u kojem je dozvola izdana.
   Članak 4.
   Obavijesti
   1.   Najkasnije u ponedjeljak koji slijedi nakon tjedna u kojem je podnesen zahtjev, do 18 sati prema briselskom vremenu, države članice obavješćuju Komisiju o svakom podnesenom zahtjevu, pod rednim brojem, navodeći podrijetlo proizvoda i količinu za koju je podnesen zahtjev za određenu oznaku KN, uključujući i obavijesti da nije bilo zahtjeva. Ta se obavijest dostavlja u skladu s Uredbom (EZ) br. 792/2009.
   2.   Na dan izdavanja uvoznih dozvola države članice elektroničkim putem Komisiji šalju informacije o izdanim dozvolama iz članka 11. stavka 1. točke (b) Uredbe (EZ) br. 1301/2006, s ukupnim količinama za svaku oznaku KN za koju su izdane uvozne dozvole.
   Članak 5.
   Stupanje na snagu
   Ova Uredba stupa na snagu trećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 18. studenoga 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 347, 20.12.2013., str. 671.
   
   
      (2)  Odluka Vijeća 2014/668/EU od 23. lipnja 2014. o potpisivanju, u ime Europske unije, i privremenoj primjeni Sporazuma o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane, u pogledu glave III. (uz iznimku odredbi koje se odnose na postupanje prema državljanima trećih zemalja koji su zakonito zaposleni kao radnici na državnom području druge stranke) i glava IV., V., VI. i VII. Sporazuma, kao i povezanih priloga i protokola (SL L 278, 20.9.2014., str. 1.).
   
      (3)  Uredba Komisije (EZ) br. 1301/2006 od 31. kolovoza 2006. o utvrđivanju zajedničkih pravila za upravljanje uvoznim carinskim kvotama za poljoprivredne proizvode kojima upravlja sustav uvoznih dozvola (SL L 238, 1.9.2006., str. 13.).
   
      (4)  Uredba Komisije (EZ) br. 1342/2003 od 28. srpnja 2003. o utvrđivanju posebnih detaljnih pravila za primjenu sustava uvoznih i izvoznih dozvola za žitarice i rižu (SL L 189, 29.7.2003., str. 12.).
   
      (5)  Uredba Komisije (EZ) br. 376/2008 od 23. travnja 2008. o utvrđivanju zajedničkih detaljnih pravila za primjenu sustava uvoznih i izvoznih dozvola i potvrda o utvrđivanju unaprijed za poljoprivredne proizvode (SL L 114, 26.4.2008., str. 3.).
   
      (6)  Uredba Komisije (EZ) br. 792/2009 od 31. kolovoza 2009. o detaljnim pravilima u skladu s kojima države članice moraju Komisiji dostavljati podatke i dokumente pri provedbi zajedničke organizacije tržišta, sustava izravnih plaćanja, promidžbe poljoprivrednih proizvoda i režima koji se primjenjuju na najudaljenije regije i manje otoke u Egejskom moru (SL L 228, 1.9.2009., str. 3.).
   
      (7)  Provedbena uredba Komisije (EU) br. 1006/2011 od 27. rujna 2011. o izmjeni Priloga I. Uredbi Vijeća (EEZ) br. 2658/87 o tarifnoj i statističkoj nomenklaturi i o Zajedničkoj carinskoj tarifi (SL L 282, 28.10.2011., str. 1.).
   
      (8)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).
   
      PRILOG
      Neovisno o pravilima tumačenja kombinirane nomenklature, tekst opisa proizvoda smatra se samo indikativnim jer je primjena preferencijalnog režima u kontekstu ovog Priloga određena opsegom oznaka KN. Ako oznaci KN prethodi riječ „ex”, primjena povlaštenog režima određuje se na temelju oznake KN zajedno s opisom proizvoda.
      
                  Redni broj
               
               
                  Oznaka KN
               
               
                  Opis proizvoda
               
               
                  Razdoblje
               
               
                  Količina u tonama
               
            
                  09.4306
               
               
                  1001 99 (00)
               
               
                  pir, obična pšenica i suražica, osim sjemena
               
               
                  Godina 2016.
                  Godina 2017.
                  Godina 2018.
                  Godina 2019.
                  Godina 2020.
                  Godina 2021. i naredne godine
               
               
                  950 000
                  960 000
                  970 000
                  980 000
                  990 000
                  1 000 000
               
            
                  1101 00 (15-90)
               
               
                  brašno od obične pšenice i pira, brašno od suražice
               
            
                  1102 90 (90)
               
               
                  brašno od žitarica osim pšenice, suražice, raži, kukuruza, ječma, zobi, riže
               
            
                  1103 11 (90)
               
               
                  prekrupa i krupica od obične pšenice i pira
               
            
                  1103 20 (60)
               
               
                  pelete od pšenice
               
            
                  09.4307
               
               
                  1003 90 (00)
               
               
                  ječam, osim sjemena
               
               
                  Godina 2016.
                  Godina 2017.
                  Godina 2018.
                  Godina 2019.
                  Godina 2020.
                  Godina 2021. i naredne godine
               
               
                  250 000
                  270 000
                  290 000
                  310 000
                  330 000
                  350 000
               
            
                  1102 90 (10)
               
               
                  brašno od ječma
               
            
                  ex 1103 20 (25)
               
               
                  pelete od ječma
               
            
                  09.4308
               
               
                  1005 90 (00)
               
               
                  kukuruz, osim sjemena
               
               
                  Godina 2016.
                  Godina 2017.
                  Godina 2018.
                  Godina 2019.
                  Godina 2020.
                  Godina 2021. i naredne godine
               
               
                  400 000
                  450 000
                  500 000
                  550 000
                  600 000
                  650 000
               
            
                  1102 20 (10-90)
               
               
                  brašno od kukuruza
               
            
                  1103 13 (10-90)
               
               
                  prekrupa i krupica od kukuruza
               
            
                  1103 20 (40)
               
               
                  pelete od kukuruza
               
            
                  1104 23 (40-98)
               
               
                  obrađena zrna kukuruza